Maðurinn sem féll í Núpá í Sölvadal , inn af Eyjafirði , í gærkvöldi er enn ófundinn , að sögn Jóhannesar Sigfússonar , aðstoðaryfirlögregluþjóns á Norðurlandi eystra . Verið var að skipta út leitarmönnum en tíu manna hópur kom á vettvang í nótt með þyrlu Landhelgisgæslunnar . Von er á fleiri leitarmönnum á staðinn sem og tæki en aðstæður til leitar eru erfiðar . Mjög mikið myrkur er á leitarsvæðinu og gengur á með éljum . Það er kalt og mikil vindkæling og því aðstæður erfiðar til leitar . Mikill krapi er í ánni sem gerir leitarmönnum erfitt um vik . Aðgerðastjórn almannavarna á Akureyri var mönnuð vegna verkefna sem tengjast óveðrinu og er aðgerðum vegna þessa máls stjórnað þaðan , samkvæmt upplýsingum frá lögreglu . Þegar blaðamaður mbl.is ræddi við Jóhannes skömmu fyrir klukkan sex í morgun var að hefjast stöðufundur á Akureyri þar sem næstu skref í aðgerðinni verða ákveðin . Laust fyrir kl 22:00 í gærkvöldi barst lögreglunni á Norðurlandi eystra tilkynning um að maður hefði fallið ána en hann hafði verið við annan mann að vinna við stíflu sem er í ánni þegar krapaskafl hreif hann með sér . Þegar var allt tiltækt lið björgunarsveita sent á vettvang ásamt lögreglumönnum og lækni . Erfiðlega gekk að komast á vettvang vegna ófærðar og þurfti að fá snjóruðningstæki til að fara á undan . Erfiðlega gekk að ná aftur sambandi við tilkynnanda á vettvangi vegna aðstæðna . Björgunarsveitarmenn á vélsleðum voru fyrstir á staðinn og hófu upplýsingaöflun og leit , segir í færslu á Facebook-síðu lögreglunnar á Norðurlandi eystra . Á fimmta tug leitarmanna er að störfum á vettvangi , bæði kafarar og læknir . Leitað er með ánni og eins hafa kafarar leitað á völdum stöðum í ánni .